b"\n_START_ARTICLE_\nReg\xc4\xabna Ezera\n_START_PARAGRAPH_\nReg\xc4\xabna Ezera (pseudon\xc3\xbc\xc3\xbcm, tegelikult Reg\xc4\xabna Kindzule, s\xc3\xbcnninimi Reg\xc4\xabna \xc5\xa0amreto; 20. detsember 1930 Riia \xe2\x80\x93 11. juuni 2002 \xc4\xb6egumsi l\xc3\xa4hedal) oli l\xc3\xa4ti kirjanik.\n_START_SECTION_\nElulugu\n_START_PARAGRAPH_\nReg\xc4\xabna Ezera (pseudon\xc3\xbc\xc3\xbcm tuleb l\xc3\xa4tikeelsest s\xc3\xb5nast ezers 'j\xc3\xa4rv') s\xc3\xbcndis puusepa ja koduperenaise t\xc3\xbctrena. Ema poolt oli perekond p\xc3\xa4rit Latgalest, nii et l\xc3\xa4ti keelt \xc3\xb5ppis Reg\xc4\xabna alles koolis. 1944. aastal viidi ta koos vanematega Saksamaale p\xc3\xb5genikelaagrisse, 1945. aastal naasis ta Riiga. 1950. aastal l\xc3\xb5petas ta kooli ja asus \xc3\xb5ppima L\xc3\xa4ti Riiklikus \xc3\x9clikooliis ajakirjandust. \xc3\x9clikooli l\xc3\xb5petas 1955. aastal._NEWLINE_1951. aastal abiellus ta endise leegion\xc3\xa4ri J\xc4\x93kabs Lasenbergsiga ning kandis m\xc3\xb5nd aega perekonnanime Lasenberga. 1958. aastal abiellus ta kirjaniku ja t\xc3\xb5lkija \xc4\x8ceslavs Kindzulisega ning sai perekonnanimeks Kindzule. M\xc3\xb5lemad abielud purenesid ning oma kolm t\xc3\xbctart (s\xc3\xbcndinud 1951, 1955 ja 1957) kasvatas ta \xc3\xbcles peamiselt \xc3\xbcksi.\n_START_SECTION_\nKirjanduslik ja poliitiline tegevus\n_START_PARAGRAPH_\nEsmalt t\xc3\xb6\xc3\xb6tas Ezera ajalehtede juures, hiljem p\xc3\xbchendus t\xc3\xa4ielikult kirjanduslikule tegevusele. Ta oli ka poliitiliselt aktiivne: 1960. aastail osales ta Riia Linna T\xc3\xb6\xc3\xb6rahva Saadikute N\xc3\xb5ukogu t\xc3\xb6\xc3\xb6s, 1976\xe2\x80\x931978 oli NLKP kohaliku komitee liige. 1970. ja 1980. aastail esindas Ezera L\xc3\xa4ti NSVd NSVL Kirjanike Liidus._NEWLINE_1988\xe2\x80\x931989 oli ta tegev L\xc3\xa4ti iseseisvuse taastamisel. 1995. aastal sai ta L\xc3\xa4ti Vabariigi Kolme T\xc3\xa4he ordeni._NEWLINE_Elu l\xc3\xb5pus elas Ezera majanduslikult rasketes oludes, teda vaevasid terviseprobleemid ja depressioon."